Folketing
2008-11-05

Kun få studier har set på effekten af luftforurening hos småbørn. En ny dansk undersøgelse har fulgt 205 danske småbørn - det er altså børn i alderen 0-3 år - i en særlig risiko for at udvikle astma, fordi deres mødre har astma. Her fandt man, at trafikrelateret luftforurening i København kunne relateres til forekomst af luftvejssymptomer, altså en hvæsen hos børnene. Især var symptomerne fremtrædende ved det første leveår. Undersøgelsen siger indtil videre kun noget om hvæsen og ikke noget om astma. Det er Sundhedsstyrelsens konklusion, at børn med astma ligesom fostre, spædbørn og småbørn er særlig følsomme grupper, når det gælder det at blive udsat for luftforurening, herunder den trafikrelaterede luftforurening. Men der er på nuværende tidspunkt ikke tilstrækkeligt evidens for at sige, at det at blive udsat for luftforurening fører til udvikling af astma, selv om en enkelt nyere undersøgelse som sagt kunne tyde derpå. Jeg har allerede i mit svar på spørgsmål S 167, det forrige, redegjort for regeringens indsats for at reducere luftforurening i byerne.